ሥራ ፈጠራ ላይ ትኩረት አለመደረጉ ወጣቱን ሥራ ጠባቂ እንዲሆን አድርጎታል
አዲስ አበባ፡- ከከፍተኛ የትምህርት ተቋማት ተመርቀው የሚወጡ ተማሪዎች በተግባርና በሥራ ፈጠራ ላይ በትኩረት አለመማራቸው እንደ ሀገር በርካታ ወጣቶች ከሥራ ፈጣሪነት ይልቅ ሥራ ጠባቂዎች መሆናቸው ተገለፀ፡፡ ጌጅ ኮሌጅ ትናንት በሰሜን ሆቴል <<ቢዝነስ፣ የሥራ እድል ፈጠራና ልማት በሀገር እድገት ላይ ያላቸው
ተግዳሮቶችና መልካም አጋጣሚዎች›› በሚል ርዕስ ባዘጋጀው ሀገር አቀፍ የጥናትና ምርምር ሲምፖዚየም ላይ የሥራ እጥነትን በተመለከተ
ጥናት ቀርቧል፡፡ ጥናት ያቀረቡት ዶክተር ፍፁም አባተ እንደተናገሩት፤ በአንድ ሀገር ውስጥ ርሀብ፣ ግጭትና መሰል ችግሮች ሥራ
እጥነትን ከማስፋፋት አንፃር የተወሰነ ሚና ሊኖራቸው ይችላል እንጂ ሙሉ በሙሉ ለሥራ እጥነት ምክንያት አይደሉም፡፡ ሥራ ፈጣሪ ለመሆን
ዋናው ባህሪ የሚያጋጥሙ ችግሮችን በመቋቋም መፍትሄ ማምጣት ነው ብለዋል፡፡ ነገር ግን ከፍተኛ የትምህርት ተቋማት ከሰርክ የመማር ማስተማር ተግባር አለመላቀቃቸው፣ ሙያዊና በተግባር የታገዙ
ትምህርቶችን ባለማስተማራቸው በርካታ ወጣቶች ሥራ አጥ ሆነዋል፡፡ ሀገር ላይ ዘርፈ ብዙ ችግሮች እንዲፈጠሩ ምክንያት እንደሆነም
አስረድተዋል፡፡ይህም በሀገር ምጣኔ ሀብት ላይ ከፍተኛ ጉዳት አድርሷል፡፡ እንዲሁም የየተቋም አመራሮች ለሥራ ፈጠራ ያላቸው አመለካከትና
ግንዛቤ አናሳ መሆን ሥራ እንዳይፈጠር በማድረግ የሥራ አጥ ቁጥር ከጊዜ ወደ ጊዜ እየተባባሰ እንዲመጣ አድርጎታል ብለዋል፡፡ ዶክተሩ በጥናታቸው እንደጠቆሙት፤ የመንግሥትና የግል ከፍተኛ
የትምህርት ተቋማት መስራት ከሚጠበቅባቸው መካከል አንዱ ችግር ፈቺ የሆነ ጥናትና ምርምር ማካሄድ ነው፡፡ እንዲሁም ለተለያዩ ፖሊስ
አውጭ አካላት ግብአት የሚሆን ጥናት ማካሄድ ነው፡፡ ነገር ግን ይህን ማድረግ ባለመቻላቸው ብዙ ጉዳቶች እየተስተዋሉ ይገኛሉ። በርካታ
ተማሪዎችም መማር እንጂ ሥራ ማግኘት እንዳይችሉ ሆነዋል፡፡ ይህን ሁኔታ በመገንዘብ ጌጅ ኮሌጅ ምርምርና ሥራ ፈጠራ ላይ በማተኮር
ሥራ ፈጣሪ ተማሪዎች እንዲፈጠሩ በትኩረት እየሰራ ነው፡፡ ችግር ፈቺ ጥናትና ምርምር ለሚያደርጉ ተማሪዎችም ድጋፍ እያደረገ ይገኛል
ብለዋል፡፡አዲስ ዘመን ነሀሴ 19/2011 ሞገስ ፀጋዬ